CELEX: 32016D2360
Language: fi
Date: 2016-11-28 00:00:00
Title: Neuvoston päätös (YUTP) 2016/2360, annettu 28 päivänä marraskuuta 2016, Euroopan unionin ja Amerikan yhdysvaltojen välisen hankinta- ja palvelusopimuksen allekirjoittamisesta ja tekemisestä

22.12.2016   
            
            
               FI
            
            
               Euroopan unionin virallinen lehti
            
            
               L 350/1
            
         NEUVOSTON PÄÄTÖS (YUTP) 2016/2360,
   annettu 28 päivänä marraskuuta 2016,
   Euroopan unionin ja Amerikan yhdysvaltojen välisen hankinta- ja palvelusopimuksen allekirjoittamisesta ja tekemisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 37 artiklan, yhdessä Euroopan unionin toiminnasta tehdyn sopimuksen 218 artiklan 5 ja 6 kohdan kanssa,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:
   
               (1)
            
            
               Unioni voi Euroopan unionista tehdyn sopimuksen (SEU) 42 artiklan mukaisesti toteuttaa sotilasoperaatioita unionin ulkopuolella. Tällaisten operaatioiden valmistelemiseksi sotilasharjoituksia voidaan toteuttaa myös unionin ulkopuolella.
            
         
               (2)
            
            
               Tällaiset operaatiot voivat edellyttää paikan päällä toimivalle operaation esikunnalle ja paikan päällä toimiville kansallisille osastoille toimitettavaa logistiikkatukea sekä tarvikkeita ja palveluja, joita jäsenvaltiot eivät aina pysty toimittamaan.
            
         
               (3)
            
            
               On myös mahdollista, että paikan päällä toimivaa operaation esikuntaa tai paikan päällä toimivia kansallisia osastoja voidaan pyytää tai ne ovat valmiita toimittamaan logistiikkatukea sekä tarvikkeita ja palveluja operaatioalueella oleville Amerikan yhdysvaltojen yksiköille.
            
         
               (4)
            
            
               SEU 41 artiklan 2 kohdan mukaisesti jäsenvaltiot vastaavat sotilasoperaatioiden täytäntöönpanosta aiheutuvista toimintamenoista. Kyseisen määräyksen mukaisesti unioni ei saa tehdä sitoumuksia, joista seuraisi taloudellisia vaikutuksia jäsenvaltioille.
            
         
               (5)
            
            
               Neuvoston päätöksellä (YUTP) 2015/528 (1) perustetulla Athene-järjestelmällä on lupa toimia jäsenvaltioiden puolesta unionin sotilasoperaatioiden rahoituksen alalla.
            
         
               (6)
            
            
               Sen jälkeen, kun neuvosto hyväksyi 17 päivänä marraskuuta 2015 päätöksen luvan antamisesta neuvottelujen aloittamiseen, unionin ulkoasioiden ja turvallisuuspolitiikan korkea edustaja on neuvotellut Euroopan unionin ja Amerikan yhdysvaltojen välisen hankinta- ja palvelusopimuksen, jäljempänä ’sopimus’.
            
         
               (7)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyn pöytäkirjan N:o 22 5 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Näin ollen Tanska ei osallistu tämän päätöksen antamiseen eikä se sido Tanskaa eikä sitä sovelleta Tanskaan.
            
         
               (8)
            
            
               Sopimus olisi hyväksyttävä,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta Euroopan unionin ja Amerikan yhdysvaltojen välinen hankinta- ja palvelusopimus.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionia sitovasti.
   3 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 28 päivänä marraskuuta 2016.
      
         
            Neuvoston puolesta
         
         
            Puheenjohtaja
         
         P. ŽIGA
      
   
   
      (1)  Neuvoston päätös (YUTP) 2015/528, annettu 27 päivänä maaliskuuta 2015, Euroopan unionin sellaisten operaatioiden yhteisten kustannusten rahoituksen hallinnointijärjestelmän perustamisesta, joilla on sotilaallista merkitystä tai merkitystä puolustuksen alalla (Athene) ja päätöksen 2011/871/YUTP kumoamisesta (EUVL L 84, 28.3.2015, s. 39).